**ZAPISNIK**

**1. SEJE STRATEŠKEGA SVETA ZA MAKROEKONOMSKA VPRAŠANJA**

sreda, 15. 3. 2023

Prisotni člani: mag. Marijana Bednaš, mag. Mitja Gaspari, Bojan Ivanc, dr. Matej Lahovnik, dr. Igor Masten, dr. Janez Prašnikar, dr. Vasja Rant.

Odsotni: mag. Velimir Bole, dr. Mojmir Mrak, dr. Žiga Žarnić.

Ostali prisotni: dr. Robert Golob, mag. Melita Župevc, Tilen Božič, mag. Saša Jazbec, Petra Bezjak Cirman, mag. Kristina Bizjak, Erik Scheriani.

**Dnevni red:**

1. Konstituiranje Strateškega sveta
2. Predstavitev načina dela Strateškega sveta
3. Razno

**AD/1**

Predsednik vlade dr. Robert Golob je uvodoma pozdravil člane Strateškega sveta ter se jim je zahvalil za prisotnost. Izpostavil je, da se je v tem mandatu že oblikoval svet, ki se je uspešno ukvarjal s problematiko energetske draginje. Poudaril je tudi, da so trenutne makroekonomske razmere spremenljive ter da le-te predstavljajo morebiten izziv za razvoj države.

Predsednica Strateškega sveta mag. Marijana Bednaš je izpostavila, da se bo strateški svet ukvarjal s

področjem, ki mu moramo nameniti več pozornosti in strokovnega znanja za oblikovanje načrtovanih reform in ukrepov v vzdržnih javnofinančnih okvirih. Pri tem ni pomemben le kvantitativni vidik financiranja, ampak je enako pomembna tudi vsebina in medsebojno prepletanje – torej učinkovit policy mix. Kot primer izziva je izpostavila fiskalno politiko države in problematiko spoštovanja fiskalnega pravila. Poudarila je, da svojo vlogo v strateškem svetu vidi kot povezovalno med stroko in odločevalci in da v svetu deluje v svojem imenu. Izpostavila je, da svet sestavljajo vrhunski strokovnjaki na področju makroekonomije in četudi so njihovi pogledi (lahko) različni, verjame, da bodo prišli do konstruktivnih, uravnoteženih in vzdržnih rešitev na teme, ki bodo izpostavljene na prihodnjih sejah. Ključno je pa seveda tudi to, da mnenja in predlogi članov sveta pridejo do snovalcev ekonomskih politik, da jim ti prisluhnejo, podajo svoj odziv in da jih v meri, kolikor je to možno, tudi upoštevajo.

V nadaljevanju so v krajši razpravi člani strateškega sveta predstavili svoje izkušnje in pogled na ključne izzive na makroekonomskem področju, zlasti fiskalnem, ki ga vidijo kot prioritetnega za oblikovanje ukrepov ekonomskih politik ter izpostavili pomen povezanosti reform, ustrezne kombinacije ekonomskih politik in horizontalne koordinacije ter ključno vlogo ministrstva za finance pri tem. Poudarjeno je bilo, da mora biti časovnica reform umeščena v jasen makroekonomski oziroma javnofinančni okvir, prav tako je pomembna komunikacija zaradi odziva finančnih trgov; sprejeli so naslednji sklep:

**SKLEP št. 1:** Strateški svet za makroekonomska vprašanja predsedniku vlade predlaga, da se predvsem zaradi percepcije finančnih trgov javna komunikacija o podrobnostih načrtovanih reform umiri, dokler Ministrstvo za finance v sodelovanju s pristojnimi resorji ne pripravi javnofinančnih izračunov in predstavi srednjeročni javnofinančni okvir. Izjema v komunikaciji je zdravstvena reforma, kjer se vsebinski predlogi že usklajujejo s strokovno javnostjo.

**AD/2**

Predsednik vlade in predsednica strateškega sveta sta poudarila, da se bo Svet sestajal redno (predvidoma enkrat mesečno) in bo vnaprej opredelil teme za sestanek. Pomembna naloga strateškega sveta bo opredelitev do ekonomskih politik in gradiv, ki jih bodo snovalci le-teh pripravili za obravnavo v vladni proceduri. Ob predstavitvi načina dela strateškega sveta sta vzpodbudila prisotne naj tudi sami predlagajo načine, za katere ocenjujejo, da bi bili najbolj učinkoviti.

**AD/3**

Pod točko razno je bilo dogovorjeno,da bo druga seja Strateškega sveta za makroekonomska vprašanja v sredo, 5. 4. 2023 ob 16.00 uri. Na podlagi razprave na prvi seji bo Strateški svet obravnaval naslednje vsebine:

1. Predstavitev proračuna Republike Slovenije, s poudarkom na tehničnih aspektih proračuna;

2. Predstavitev Programa stabilnosti Republike Slovenije 2023;

3. Predstavitev stanja državne zakladnice in upravljanje javnega dolga.

Gradiva za vse 3 točke bo pripravilo Ministrstvo za finance, katerega predstavniki so vabljeni na sejo.

Seja se je zaključila ob 11.30 uri.

Zapisal: Erik Scheriani

mag. Marijana Bednaš

PREDSEDNICA STRATEŠKEGA SVETA

Priloga:

* lista prisotnosti